**Τατιάνα Τoλστάγια**, ***Κάτι σαν φλερτ***

**ΘΕΜΑ Γ [15 μονάδες]**

**[Τι προβλέπεται***: Το τρίτο θέμα σχετίζεται με το λογοτεχνικό κείμενο και αφορά στην παραγωγή ερμηνευτικού σχολίου, με το οποίο επιδιώκεται οι μαθητές και οι μαθήτριες,* ***αφενός*** *να αναπτύσσουν κρίσιμα θέματα/ερωτήματα που πραγματεύεται το λογοτεχνικό κείμενο, αξιοποιώντας συνδυαστικά κειμενικούς δείκτες ή και στοιχεία συγκειμένου,* ***αφετέρου*** *να τοποθετούνται/ανταποκρίνονται στα θέματα/ερωτήματα αυτά, τεκμηριώνοντας τις προσωπικές τους θέσεις. Η προβλεπόμενη έκταση της απάντησης μπορεί να κυμαίνεται από 100 έως 200 λέξεις.*]

**[Ζ1]** Ποιο είναι το ερώτημα που σου προκαλεί η ανάγνωση του διηγήματος; **[Ζ2]**Ποια απάντηση δίνει σε αυτό το διήγημα και **[Ζ3]** ποια η δική σου απάντηση; Να τεκμηριώσεις την απάντησή σου στο 2ο ζητούμενο αξιοποιώντας τρεις κειμενικούς δείκτες (150-200 λέξεις).

**ΕΝΔΕΙΚΤΙΚΗ ΑΠΑΝΤΗΣΗ**

[του μαθητή Π.Τ.]

|  |  |
| --- | --- |
| **ΚΕΙΜΕΝΟ**  Το ερώτημα που μου προκαλεί το διήγημα είναι το πώς διαμορφώνεται η λεπτή γραμμή ανάμεσα στο αθώο φλερτ και τη βαθύτερη συναισθηματική σύνδεση που μπορεί να προκύψει από αυτό. Η απάντηση που φαίνεται να δίνει το διήγημα είναι ότι το φλερτ λειτουργεί ως ένα παιχνίδι ερωτισμού που μπορεί να υποκρύπτει πολλές φορές την ανθρώπινη ανάγκη για μια ουσιαστική και αληθινή σύνδεση, αλλά να μην οδηγεί πάντα σε κάτι βαθύτερο ή μόνιμο. Αυτό φαίνεται από την περιγραφή «*Κοιτούσα το όμορφο… Δεν τον αγαπούσα*». Στο διήγημα το φλερτ προσφέρει ένα τρόπο διασκέδασης, με τον οποίο η αφηγήτρια επιδιώκει να λάβει μια μορφή επιβεβαίωσης από τον Ν. και την αναγνώριση της προσωπικής της γοητείας και θελκτικότητας, όπως επιβεβαιώνει και η ρητορική ερώτηση «*Αλλά πάλι… χαζό δεν είναι;*». Το διήγημα δείχνει ότι η λεπτή γραμμή μεταξύ του αθώου φλερτ και των βαθύτερων συναισθημάτων είναι πάντοτε παρούσα και ότι, για να πάρει κάποιος/α την απόφαση αν θέλει να επιδιώξει κάτι βαθύτερο και ουσιαστικότερο με αυτό το άτομο ή να παραμείνει στο επιφανειακό φλερτ, πρέπει να βρεθεί στο «πουθενά». Σε αυτό το εξαιρετικά τρομακτικό και δύσκολο σημείο, όπως τονίζει και η προσωποποίηση «*βγαίνουν όλες σου οι αμαρτίες… όπως είσαι*», καταλαβαίνεις τον πραγματικό εαυτό σου, τα θέλω σου και αναλογίζεσαι τις σκέψεις και τα συναισθήματά σου.  Προσωπικά, πιστεύω ότι το φλερτ μπορεί να έχει πολλές μορφές. Μπορεί να είναι απλά ένα παιχνίδι ή, ανάλογα με τις συνθήκες και τα συναισθήματα των ατόμων, να αποτελέσει την αρχή μιας βαθύτερης σχέσης [λ. 242 -18 = 224] | **ΔΟΜΗ**  - Απαντά στο Ζ1  - Απαντά στο Ζ2 τεκμηριώνοντας με 3 κειμενικούς δείκτες την απάντησή του.  - Απαντά στο Ζ3 |

**ΣΧΟΛΙΑ**

**Ζ1:** Καλό είναι το ερώτημα να είναι ένα και σαφές. Το ερώτημα που διατυπώνεται εδώ είναι: *πώς διαμορφώνεται η λεπτή γραμμή ανάμεσα στο αθώο φλερτ και τη βαθύτερη συναισθηματική σύνδεση που μπορεί να προκύψει από αυτό*. Επομένως, περιμένουμε στο Ζ2 η απάντηση να έχει τη δομή: «*Η λεπτή γραμμή ανάμεσα στο Α και το Β διαμορφώνεται στο συγκεκριμένο διήγημα ως εξής*». Και αυτό που θα γράψουμε θα πρέπει να τεκμηριώνεται με 3 κειμενικούς δείκτες.

**Ζ2.** Στο ερώτημα που διατυπώθηκε (*πώς διαμορφώνεται το Χ στο συγκεκριμένο διήγημα;*) ποια απάντηση δίνεται στο ερμηνευτικό σχόλιο;

1/ *το φλερτ λειτουργεί ως ένα παιχνίδι ερωτισμού που μπορεί να υποκρύπτει πολλές φορές την ανθρώπινη ανάγκη για μια ουσιαστική και αληθινή σύνδεση, αλλά να μην οδηγεί πάντα σε κάτι βαθύτερο ή μόνιμο*. Αυτό συνδέεται με το ερώτημα; Πώς το τεκμηριώνει; Από την περιγραφή [*Κοιτούσα το όμορφο, γενικώς, προφίλ του, το πιγούνι του, τον λαιμό του, τα χέρια του. Δεν τον αγαπούσα*]. Είναι εύστοχος ο κειμενικός δείκτης;

2/ *Στο διήγημα το φλερτ προσφέρει ένα τρόπο διασκέδασης, με τον οποίο η αφηγήτρια επιδιώκει να λάβει μια μορφή επιβεβαίωσης από τον Ν. και την αναγνώριση της προσωπικής της γοητείας και θελκτικότητας*. Αυτό συνδέεται με το ερώτημα; Πώς το τεκμηριώνει; Με τη ρητορική ερώτηση [*Αλλά, πάλι, το να διώχνεις τους θαυμαστές σου είναι χαζό, δεν είναι;*], Είναι εύστοχη η κειμενική τεκμηρίωση;

3/ *Το διήγημα δείχνει ότι η λεπτή γραμμή μεταξύ του αθώου φλερτ και των βαθύτερων συναισθημάτων είναι πάντοτε παρούσα και ότι, για να πάρει κάποιος/α την απόφαση αν θέλει να επιδιώξει κάτι βαθύτερο και ουσιαστικότερο με αυτό το άτομο ή να παραμείνει στο επιφανειακό φλερτ, πρέπει να βρεθεί στο «πουθενά*. Αυτό συνδέεται με το ερώτημα; Πώς το τεκμηριώνει; Με την προσωποποίηση [*βγαίνουν όλες σου οι αμαρτίες, όλες οι κακίες, όλα τα ψέματα και σε κοιτούν στο πρόσωπο άκριτα, ανελέητα, αντικειμενικά, όπως είσαι*] Είναι εύστοχος ο κειμενικός δείκτης;

**Ζ3.** Δίνεται η προσωπική απάντηση στο ερώτημα που έχει διατυπωθεί στο Ζ1; Την συνδέει με την απάντηση του διηγήματος;